text: Sofie er syg men samler penge ind til Danske Hospitalsklovne
  29 januar 2017 kl. 15.06
  Sofie er syg og jævnligt indlagt, derfor har hun stor glæde af hospitalsklovnene. Søndag gav hun noget tilbage til dem.
  Rygmarvsbrok og vand i hovedet gør, at 9-årige Sofie Elise Stumpe med jævne mellemrum bliver indlagt på hospitalet, og det er ikke sjovt.
  - Jeg er blevet opereret rigtig mange gange, siger Sofie Elise Stumpe til TV SYD.
  Men når hun er indlagt, så er hun meget glad for Danske Hospitalsklovne, som hjælper hende igennem de svære tider.
  - De har været inde ved mig de fleste gang, og de er rigtig gode til at lave aktiviteter, så man ikke bare ligger i sengen og siger av, av, av, siger hun.
  Er det av, av, av, når du er på sygehuset?
  - Ja. Det gør rigtig ondt. Men man glemmer det lidt, når de er der, siger Sofie.
  Sofie Elise Stumpe: "Det gør rigtig ondt. Men man glemmer det lidt, når de er der"
  I dag gav Sofie og hendes orkester, Varde Garden, koncert for at samle penge ind til Danske Hospitalsklovne. Velgørenhedskoncerten er en årlig begivenhed, hvor garden samler penge ind i entre og kagesalg, og donerer dem til et velgørende formål. I år er valget faldet på Danske Hospitalsklovne, fordi der i orkesteret er tre børn, der alle er indlagt med jævne mellemrum.
  - Vi har bestemt os for at støtte De Danske Hospitalsklovne. Og det er ud fra, at vi har haft tre af vores gardere indlagt på sygehusene og haft den glæde at opleve klovnene, siger Johanne Sørensen fløjteinstruktør. 
  Velgørenhedskoncerten har tidligere støttet Julemærkefonden.
  
  